OBRAZLOŽENJE


I. PRAVNI TEMELJ ZA DONOŠENJE AKTA 

Pravni temelj za donošenje Odluke je članak 30. stavak 2. Zakona o komunalnom gospodarstvu („Narodne novine" broj 68/18, 110/18, 32/20 i 145/24, dalje u tekstu: ZKG) i članak 39. Statuta grada Pula-Pola (Službene novine-Bollettino ufficiale Grada PulaPola br. 7/09, 16/09, 12/11, 1/13, 2/18, 2/20, 4/21 i 5/21-pročišćeni tekst) 

II. OSNOVNA PITANJA KOJA SE UREĐUJU AKTOM 

Isporučitelj komunalne usluge koji obavlja uslužnu komunalnu djelatnost u svrhu obavljanja te djelatnosti donosi opće uvjete isporuke komunalne usluge sukladno članku 30. Zakona o komunalnom gospodarstvu. Općim uvjetima utvrđuju se uvjeti pružanja usluge, prava i obveze isporučitelja i korisnika komunalne usluge, te način plaćanja isporučene usluge, a isporučitelj komunalne usluge ih donosi uz prethodnu suglasnost predstavničkog tijela jedinice lokalne samouprave. Trgovačko društvo Monte Giro d.o.o. Pula obavlja uslužnu komunalnu djelatnost ukopa pokojnika, te je sukladno članku 30. stavku 2. ZKG-a, donijelo Opće uvjete isporuke komunalne usluge ukopa pokojnika (dalje u tekstu: Opći uvjeti). Predmetnom Odlukom predlaže se donošenje novih Općih uvjeta isporuke komunalne usluge pokojnika. Svrha donošenja novih Općih uvjeta isporuke komunalne usluge ukopa pokojnika komunalnog društva Monte Giro d.o.o. je usklađivanje sa Zakonom o grobljima (Narodne novine, br. 78/25 i 80/25), te sa Odlukom o grobljima Grada Pula-Pola („Službene novine – Bollettino ufficiale“ Pula-Pola 11/26, dalje u tekstu: Odluke o grobljima). U odnosu na prethodne Opće uvjete isporuke komunalne usluge ukopa pokojnika društva Monte Giro d.o.o. predlažu se sljedeće promjene i dopune Općih uvjeta: 
· definiranje pojmova grobno mjesto, uža obitelj i upravitelj groblja u glavi II.;
· usklađenje naziva službenih dokumenata i njihovih objava u glasilu NN na više mjesta u Općim uvjetima;
· numeriranje stavaka u člancima predloženih Općih uvjeta;
· pobliže definiranje postupaka vezano za prava ukopa u grobno mjesto sukladno Zakonu o grobljima;
· definiranje privremenih ukopa i ukopa u depozitorij;
· način korištenja grobnog mjesta do dostave rješenja o naslijeđivanju;
· način dostave dokumentacije vezano za prijenos prava korištenja grobnog mjesta;
· iskop i premještaj posmrtnih ostataka u zajedničku kosturnicu;
· postupci vezani za kremirane posmrtne ostatke pokojnika;
· postupci vezani za spomenike I. kategorije zaštite spomeničke baštine na Gradskom groblju Monte Ghiro;
· ugovorne obveze izvođača vezane za izvođenje radova na spomenicima;
· slanje računa za godišnju grobnu naknadu elektroničkim putem;
· prilagodbe Općih uvjeta vezane za obavljanje komunalne djelatnosti ukopa pokojnika u drugim jedinicama lokalne samouprave sukladno suglasnostima.
S obzirom da se navedenim izmjenama i dopunama Općih uvjeta mijenja više od polovine odredbi, sukladno Jedinstvenim metodološko-nomotehničkim pravilima za izradu akata koje donosi Hrvatski sabor (Narodne novine, broj 74/15) predlaže se donošenje novih Općih uvjeta. Slijedom svega navedenoga, predlaže se donošenje Odluke o davanju prethodne suglasnosti na Opće uvjete isporuke komunalne usluge ukopa pokojnika trgovačkom društvu Monte Giro d.o.o. Prijedlog Općih uvjeta trgovačkog društva Monte Giro d.o.o. čini sastavni dio predmetne Odluke. 

III    SAVJETOVANJE SA ZAINTERESIRANOM JAVNOŠĆU

Na temelju odredbe članka 11. Zakona o pravu na pristup informacijama („Narodne novine“ br. 25/13, 85/15 i 69/22) za ove Opće uvjete je potrebno provesti prethodno savjetovanje sa zainteresiranom javnošću u trajanju od najmanje 30 dana slijedom čega isporučitelj komunalne usluge pri donošenju Općih uvjeta provodi  savjetovanje sa zainteresiranom javnošću s ciljem upoznavanja javnosti s Nacrtom prijedloga Općih uvjeta i pribavljanjem  mišljenja, primjedbi i prijedloga zainteresirane javnosti, kako bi isti, ukoliko  su zakonito i stručno utemeljeni, bilo prihvaćeni i u konačnosti ugrađeni u odredbe Općih uvjeta.

Savjetovanje sa zainteresiranom javnošću započinje dana 28.07.2026. godine te završava zaključno s danom 29.08.2026. godine, koji je ujedno i krajnji rok za dostavu mišljenja, primjedbi i prijedloga na Nacrt prijedloga Pravilnika.

Adresa e-pošte na koju se šalju očitovanja zainteresirane javnosti na obrascu sudjelovanja javnosti: opciuvjeti@montegiro.hr

